Den karismatiske Viggo Kampmann var kendt som lidt af en supermand, da han op igennem 1950'erne sad tungt på den danske pengekiste i Finansministeriet.

På trods af natlige udskejelser og et skrøbeligt sind overkom han de store opgaver og anses af mange for at være en af velfærdsstatens største politiske arkitekter.

Men da Viggo Kampmann trådte frem i geleddet og blev statsminister i 1960 stod det hurtigt klart, at hans efterfølgere ikke havde samme evner.

Læs også : Liberal Alliance: Luk Skatteministeriet hurtigst muligt

I 1962 dør den nye, socialdemokratiske finansminister Hans R. Knudsen pludseligt.

- Han dør simpelthen i jobbet, formentlig af overanstrengelse, 58 år gammel. Han dør i november 1962. Så kommer Poul Hansen til, og han bliver 53 år, siger Tim Knudsen, der er professor i Statskundskab ved Københavns Universitet:

- Op gennem 1960'erne er der flere finansministre, deriblandt Poul Møller (konservativ finansminister, red.), der falder om i Folketinget. Han var ikke fyldt 50 år, men må køres på hospitalet, fortæller han.

Nogle år senere var Fremskridtspartiet og Mogens Glistrup skudt frem, og i en tv-udsendelse fremviste han sit skattekort med en trækprocent på nul, selvom han havde en årsindkomst på 800.000 kroner.

Den kontroversielle politiker sammenlignede dengang skattenægtere med jernbanesabotører under Anden Verdenskrig. Poul Møller så udsendelsen, men fik angiveligt et chok og blev syg - kort efter stoppede hans politiske karriere.

Umenneskeligt job?

Debatten om hvorvidt Danmark – i modsætning til de fleste andre lande i Europa – skal have et selvstændigt skatteministerium er aktuel, efter at regeringspartiet Liberal Alliance i dag genopliver et forslag om helt at nedlægge ministeriet og oprette en skattestyrelse under Finansministeriet.